Monika Socko

**Monika Socko** (; dzimusi kā **Bobrovska** ()  Varšavā, arī **Miroslavska** ()) ir Polijas starptautiskā lielmeistare šahā (1995).

## Biogrāfija
Bērnību pavadījusi Ribņikā. 1988. gadā Timišoarā guvusi savu pirmo lielo panākumu šahā, izcīnot sudraba medaļu Pasaules junioru šaha čempionātā U10 vecuma grupā. Gadu vēlāk Pasaules junioru šaha čempionātā U12 vecuma grupā bijusi 4. vietā, bet 1990. gadā uzvarējusi šajā turnīrā. Trīskārtēja Eiropas jauniešu šaha čempionātu laureāte, kuros izcīnījusi zelta (1996. gadā U18 vecuma grupā), sudraba (1997. gadā U20 vecuma grupā) un bronzas (1992. gadā U14 vecuma grupā) medaļas.

1992. gadā debitējusi Polijas sieviešu šaha čempionāta finālā, kurā ierindojusies 4. vietā. Nākamajos gados regulāri piedalījusies Polijas sieviešu šaha čempionātos, kuros izcīnījusi 20 medaļas: 8 zelta (1995, 2004, 2008, 2010, 2013, 2014, 2015, 2017), 7 sudraba (1993, 1998, 2001, 2005, 2011, 2019, 2022) un 5 bronzas (1997, 1999, 2007, 2018, 2024). Polijas komandu šaha čempionātos septiņas reizes uzvarējusi Varšavas šaha kluba *KSz Polonia Warszawa* sastāvā (2000–2006) un divas reizes Katovices šaha kluba *Hetman Katowice* sastāvā (2010, 2013). Deviņas reizes uzvarējusi Polijas sieviešu šaha ātrspēles čempionātos (1998, 1999, 2000, 2001, 2003, 2012, 2013, 2014, 2015). 2020. gada augustā izcīnījusi 4. vietu Polijas sieviešu šaha čempionātā. 2021. gada maijā Bidgoščā ierindojusies 6. vietā Polijas sieviešu šaha čempionātā. 2025. gada maijā izcīnījusi 4. vietu Polijas šaha čempionātā sievietēm.

Daudzkārtējā Pasaules sieviešu šaha čempionātu pēc izslēgšanas sistēmas dalībniece (2001, 2004, 2006, 2008, 2010, 2012, 2015, 2017, 2018).
Lielāko panākumu guvusi 2012. gadā Hantimansijskā, kad 1. kārtā uzvarējusi Almīru Skripčenko un 2. kārtā izbeigusi toreizējās Pasaules sieviešu šaha čempiones Hou Jifaņas pilnvaras, bet 3. kārtā zaudējusi bijušajai Pasaules šaha čempionei Antoanetai Stefanovai. 2010. gadā Rijekā izcīnījusi 3. vietu Eiropas sieviešu šaha čempionātā aiz uzvarētājām Pīa Kramlingas un Viktorijas Čmilītes. 2017. gadā Teherānā Pasaules šaha čempionātā sievietēm pēc izslēgšanas sistēmas 1. kārtā zaudējusi Anastasijai Savinai. 2018. gadā Hantimansijskā Pasaules šaha čempionātā sievietēm pēc izslēgšanas sistēmas 1. kārtā uzvarējusi Jūliju Švaigeri, bet 2. kārtā zaudējusi Mobinai Alinasabai. 2021. gada novembrī Rīgā ierindojusies 30. vietā 2021. gada "FIDE Chess.com Grand Swiss" turnīrā sievietēm.

Daudzu starptautisko šaha turnīru uzvarētāja, tajā skaitā 2009. gadā Trumsē uzvarējusi šaha festivālā *Arctic Chess Challenge*, bet 2014. gadā uzvarējusi sieviešu starptautiskajā turnīrā Erfurtē. 2013. gadā Rīgā piedalījusies starptautiskajā šaha turnīrā *[[Rīgas Tehniskās universitātes Open|RTU Open]]* un dāmu konkurencē ieguvusi 2. vietu, bet 2015. gadā uzvarējusi šajā turnīrā dāmu konkurencē.

2022. gada augustā Prāgā uzvarējusi Eiropas individuālajā šaha čempionātā sievietēm.

2023. gada aprīlī Varšavā ierindojusies 9. vietā Polijas sieviešu šaha čempionātā. 2023. gada novembrī Daglasā ierindojusies 12. vietā "FIDE Women's Grand Swiss" turnīrā sievietēm.

Pārstāvējusi Polijas komandu lielākajos komandu šaha turnīros:
* Pasaules šaha olimpiādēs piedalījusies 11 reizes (1994-2004, 2008-2016). Komandu vērtējumā izcīnījusi sudraba (2016) un bronzas (2002) medaļas. Individuālajā vērtējumā izcīnījusi zelta (2002) medaļu;
* Eiropas komandu šaha čempionātos piedalījusies 9 reizes (2001-2015, 2025). Komandu vērtējumā izcīnījusi 2 zelta (2005, 2025), 2 sudraba (2007, 2011) un bronzas (2013) medaļas. Individuālajā vērtējumā izcīnījusi zelta un sudraba (abas - 2005) medaļas;
* Pasaules komandu šaha čempionātā piedalījusies 2 reizes (2007, 2015).

Par panākumiem turnīros FIDE 1994. gadā Socko piešķīra starptautiskās meistares (WIM), bet 1995. gadā - starptautiskās lielmeistares (WGM) nosaukumu. 2008. gadā kļuva par pirmo Polijas šahisti, kurai piešķirts starptautiskā vīriešu lielmeistara (GM) nosaukums.

## Personīgā dzīve
Precējusies ar Polijas šaha lielmeistaru Bartošu Socko. Ģimenē ir trīs bērni. Divas reizes (2008, 2013) pāris ir uzstādījis savdabīgu sasniegumu Polijas šaha čempionātos, izcīnot uzvaru gan sieviešu, gan vīriešu konkurencē.

## Atsauces

## Ārējās saites